#WorldInBrief | สรุปข่าวเด่นรอบโลก เช้าวันพุธ 29 ม.ค. 68

◾ โลกจับตา ‘เหลียง เหวินเฟิง’ ผู้ก่อตั้ง DeepSeek
◾ สหรัฐย้ายขีปนาวุธแพตทริออตจากอิสราเอลไปยูเครน
◾ ชาวกรีนแลนด์ 85% ไม่อยากเป็นส่วนหนึ่งของสหรัฐ

📌 โลกจับตา ‘เหลียง เหวินเฟิง’ ผู้ก่อตั้ง DeepSeek

หลังจากโมเดลเอไอของ DeepSeek สร้างแรงสั่นสะเทือนไปทั้งโลก สื่อต่างประเทศพากันพูดถึงเหลียง เหวินเฟิง ผู้ก่อตั้ง DeepSeek สตาร์ทอัพเอไอจีน ที่ตอนนี้กลายเป็นหน้าเป็นตาของอุตสาหกรรมเทคโนโลยีจีนไปแล้ว

เหลียง วัย 39 ปี เก็บตัวเงียบสุดๆ มาโดยตลอด จนกระทั่งวันที่ 20 ม.ค.เขาเป็นหนึ่งในเก้าคนที่ได้รับเชิญให้แสดงสุนทรพจน์ในเวทีปิดที่นายกรัฐมนตรีหลี่เฉียงของจีนเป็นเจ้าภาพ ก่อนหน้านั้นเขาเคยให้สัมภาษณ์กับ Waves สื่อจีนสองครั้งในปีที่ผ่านมาและปี 2023 ที่เหลือเก็บตัวเงียบเป็นส่วนใหญ่ รอยเตอร์สติดต่อขอสัมภาษณ์ DeepSeek ก็ไม่ตอบ

📌 สหรัฐย้ายขีปนาวุธแพตทริออตจากอิสราเอลไปยูเครน

เว็บไซต์ข่าว Axios รายงานเมื่อวันอังคาร (28 ม.ค.) อ้างแหล่งข่าววงในสามรายว่า สหรัฐย้ายระบบป้องกันภัยทางอากาศแพตทริออตราว 90 ลูก จากอิสราเอลไปยังโปแลนด์ในสัปดาห์นี้เพื่อที่จะส่งต่อไปยังยูเครน รอยเตอร์สสอบถามไปยังเพนตากอน โฆษกไม่ได้ให้ข้อมูลเพิ่มเติม

ด้านสำนักงานนายกรัฐมนตรีเบนจามิน เนทันยาฮูของอิสราเอลยืนยันกับ Axios ว่า ระบบแพตทริออตกลับคืนสหรัฐจริง แต่ไม่ทราบว่าถูกส่งไปยูเครนหรือไม่

📌 ชาวกรีนแลนด์ 85% ไม่อยากเป็นส่วนหนึ่งของสหรัฐ

ผลสำรวจความคิดเห็นของ Berlingske หนังสือพิมพ์รายงานเดนมาร์กโดยสำนักโพล Verian เผยแพร่เมื่อวันอังคาร (28 ม.ค.) ตามเวลาท้องถิ่น พบว่า ชาวกรีนแลนด์ 85% ไม่ต้องการให้เกาะกรีนแลนด์ซึ่งเป็นดินแดนกึ่งปกครองตนเองของเดนมาร์ก กลายเป็นส่วนหนึ่งของสหรัฐ มีเพียง 6% เท่านั้นที่เห็นด้วย อีก 9% ยังไม่ตัดสินใจ

ทั้งนี้ ประธานาธิบดีโดนัลด์ ทรัมป์ กล่าวเมื่อไม่กี่วันก่อนว่า กรีนแลนด์สำคัญต่อความมั่นคงของสหรรัฐ และเดนมาร์กควรให้สหรัฐควบคุมเกาะสำคัญทางยุทธศาสตร์แห่งนี้

#กรุงเทพธุรกิจ
#WorldInBrief